Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 2 Pv 557/14/1105	Bratislava V, 21.4.2015
EEČ : 2-12-131-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Bratislava V
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	povolanie: stavebný robotník
vedené povereným príslušníkom PZ, XXXXX XXXXX pod sp. zn. XXXXX pre prečin zanedbania povinnej výživy podľa § 207 ods. 1 Trestného zákona na tom skutkovom základe, že

obvinený si aj napriek zákonnej vyživovacej povinnosti vyplývajúcej mu z ustanovenia § 62  Zákona o rodine č. 36/2005 Z. z.  a deklarovanej mu v rozsudku vydaného Okresným súdom XXXXX XXXXX pod č. k.: XXXXX zo dňa 18.05.2010, právoplatný dňa 31.05.2010, vykonateľný dňa 16.06.2010, na základe ktorého je povinný prispievať na výživu svojej dcéry XXXXX, nar. XXXXX trvale bytom XXXXX, XXXXX vo výške 130,- € mesačne vždy do 15-teho dňa v každom mesiaci vopred k rukám matky XXXXX nar. XXXXX, trvale bytom XXXXX si túto riadne a včas neplní od mesiaca august 2012 vrátane, za mesiace január, marec, máj, jún 2013 a za mesiace január, február, apríl, jún 2014 vrátane, čím mu týmto konaním vznikol za uvedené obdobie dlh na bežnom výživnom vo výške 1.170,- €.

lebo zanikla trestnosť činu

Odôvodnenie:
Poverený príslušník PZ, XXXXX XXXXX uznesením pod sp. zn. XXXXX v zmysle § 206 ods. 1 Trestného poriadku vzniesol obvinenie XXXXX pre prečin zanedbania povinnej výživy podľa § 207 ods. 1 Trestného zákona  na tom skutkovom základe, ako je uvedené v predmetnom uznesení.

        Dňa 31.03.2015 predložil poverený príslušník PZ tunajšej prokuratúre návrh na zastavenie trestného stíhania podľa § 215 ods. 1 písm. h) Trestného poriadku s poukazom na  § 86 ods. 1 písm. a) Trestného zákona.

        Preskúmaním na vec sa vzťahujúceho spisového materiálu som zistil, že návrh vyšetrovateľa PZ na postup podľa § 215 ods. 1 písm. h) Trestného poriadku s poukazom na § 86 ods. 1 písm. a) Trestného zákona je dôvodný a zákonný.

        Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 

        Podľa § 207 ods. 1 Trestného zákona trestný čin zanedbania povinnej výživy spácha ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.

        Podľa § 86 ods. 1 písm. a) Trestného zákona trestnosť zanedbania povinnej výživy zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

        Obvinený XXXXX vo svojej výpovedi zo dňa 29.01.2015 okrem iného uviedol, že si splnil svoju vyživovaciu povinnosť voči svojej dcére a uhradil dlžnú sumu na účet dcéry XXXXX, pričom doložil do vyšetrovacieho spisu  doklad o zaplatení .

        Poškodená XXXXX vo svojej výpovedi zo dňa 19.02.2015 uviedla, že dlh na výživnom jej bol zaplatený a konanie obvineného nemalo trvalo nepriaznivé následky spojené s výživou, netrpela ani netrpí hmotnou núdzou a obvinený si už svoju vyživovaciu povinnosť plní riadne a včas.

        Poškodená XXXXX vo svojej výpovedi zo dňa 19.02.2015 potvrdila, že obvinený si dodatočne splnil svoju vyživovaciu povinnosť a v čase keď si obvinený svoju vyživovaciu povinnosť neplnil netrpela jej dcéra hmotnou núdzou.   

        S poukazom na uvedené skutočnosti mám za to, že v danom prípade boli splnené podmienky ustanovenia § 86 ods. 1 písm. a) Trestného zákona o účinnej ľútosti a preto som rozhodol tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Bystrík Palovič
prokurátor